KIRJALLINEN KYSYMYS E-1997/03 esittäjä(t): Mihail Papayannakis (GUE/NGL) komissiolle. Roskasähköpostin leviäminen (spam e-mail).



Virallinen lehti nro 051 E , 26/02/2004 s. 0178 - 0178



KIRJALLINEN KYSYMYS E-1997/03 esittäjä(t): Mihail Papayannakis (GUE/NGL) komissiolle (16. kesäkuuta 2003) Aihe: Roskasähköpostin leviäminen (spam e-mail) Yhdysvalloissa vahvistettiin äskettäin lait, joilla torjutaan laajalle leviävää roskasähköpostia (spam). Joissakin maissa roskapostia saaneet voivat haastaa lähettäjän oikeuteen ja vaatia korvauksia jopa 25 000 dollarien edestä päivää kohden. Myös vankeusrangaistuksia harkitaan. Ottaen huomioon, että roskasähköposti aiheuttaa haittaa miljoonille eurooppalaisille, joilla on sähköposti käytössään, ja että se vaikuttaa myös unionin toimielimiin, aikooko komissio ryhtyä toimiin tämän ilmiön kitkemiseksi ja katsooko se yleisesti ottaen, että olisi syytä luoda asiaa koskevaa yhteisön lainsäädäntöä? Erkki Liikasen komission puolesta antamayhteinen vastauskirjallisiin kysymyksiin E-1997/03 ja E-2085/03 (24. heinäkuuta 2003) Parlamentin jäsen kysyy, harkitseeko komissio toimenpiteitä (ja millaisia ne olisivat) roskasähköpostin (spam e-mail) torjumiseksi. Aluksi todettakoon, että vaikka monessa Yhdysvaltojen osavaltiossa on hyväksytty roskapostia koskevaa lainsäädäntöä, Yhdysvalloissa ei ole erityistä kaikkia liittovaltioita koskevaa lainsäädäntöä roskapostista. Yhdysvaltojen kongressissa käsitellään kuitenkin parhaillaan tällaista lainsäädäntöä, ja Yhdysvaltain kuluttajansuojaa valvova elin Federal Trade Commission voi päättää ryhtyä toimenpiteisiin sellaisissa roskapostitapauksissa, joihin liittyy vilpillistä tai petollista toimintaa. Euroopan parlamentti ja neuvosto ovat sen sijaan jo hyväksyneet vuoden 2002 heinäkuussa direktiivin, jossa kielletään markkinointisähköpostin lähettäminen ilman vastaanottajan ennakkosuostumusta, lukuun ottamatta erittäin tarkasti määriteltyjä tapauksia (ks. henkilötietojen käsittelystä ja yksityisyyden suojasta sähköisen viestinnän alalla 12 päivänä heinäkuuta 2002 annetun Euroopan parlamentin ja neuvoston direktiivin 2002/58/EY(1) 13 artikla). Direktiivi on saatettava osaksi kansallista lainsäädäntöä viimeistään 31. lokakuuta 2003. Valitsemamme lähestymistavan onnistuminen riippuu ensisijaisesti direktiivin tehokkaasta saattamisesta osaksi kansallista lainsäädäntöä ja erityisesti siitä, miten jäsenvaltiot valvovat sen noudattamista. Jatkotoimenpiteiden helpottamiseksi jäsenvaltioille ja toimivaltaisille viranomaisille on viestintäkomitean (viestintäkomitea avustaa komissiota sähköisen viestinnän uutta sääntelyjärjestelmää koskevissa kysymyksissä) ja 29 artiklalla perustetun tietosuojatyöryhmän välityksellä ehdotettu alustavaa luetteloa tarvittavista toimista. Edellä mainitun direktiivin lisäksi kuluttajansuojasta etäsopimuksissa 20 päivänä toukokuuta 1997 annetun Euroopan parlamentin ja neuvoston direktiivin 97/7/EY(2) 10 artiklassa säädetään tiettyjen etäviestintävälineiden käyttöä koskevista rajoituksista, sähköposti mukaan luettuna. Kuluttajille suunnattujen rahoituspalvelujen etämyynnin osalta Euroopan parlamentin ja neuvoston 23 päivänä syyskuuta 2002 antaman direktiivin 2002/65/EY(3) 10 artiklassa säädetään samanlaisista rajoituksista yhteydenotoissa, joita ei ole pyydetty. Erityiset soveltamisalaa koskevat lausekkeet takaavat, että näitä sääntöjä sovelletaan myös suhteessa kolmansiin maihin (12 artiklan 2 kohta). Sähköisen kaupankäynnin alalla tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista 8 päivänä kesäkuuta 2000 annetun Euroopan parlamentin ja neuvoston direktiivin 2000/31/EY(4) 7 artiklassa säädetään roskapostin vastaisista keinoista. Mutta oikeudelliset toimet eivät sinällään riitä. Olennaista on myös valistaa kuluttajia ja lisätä kuluttajien tietoisuutta asiasta sekä ottaa koko toimiala mukaan niin, että se esimerkiksi noudattaisi parhaita markkinointikäytäntöjä ja tarjoaisi tehokkaita suodatusjärjestelmiä. Komissio aikoo olla yhteistyössä alan edustajien ja kuluttajajärjestöjen kanssa käytännön aloitteiden aikaansaamiseksi. Koska roskasähköpostit ovat maailmanlaajuinen ongelma, kahden- ja monenvälinen kansainvälinen yhteistyö on myös tärkeää. Esimerkiksi taloudellisen yhteistyön ja kehityksen järjestössä OECD:ssä hiljattain tehtyä työtä voidaan pitää erittäin myönteisenä. Asiasta käydään parhaillaan kahdenvälisiä keskusteluja, ja yhteistyö Yhdysvaltojen kanssa on tässä yhteydessä tärkeää, sillä merkittävä osa roskapostista näyttäisi tulevan Yhdysvalloissa sijaitsevista osoitteista. (1) EYVL L 201, 31.7.2002. (2) EYVL L 144, 4.6.1997. (3) EYVL L 271, 9.10.2002. (4) EYVL L 178, 17.7.2000.